קריית אתא

גזרון

המילה אתא
מגיעה מהשפה הפרוטו-שמית "אוויאת"-("awayat")שמגיעה מאותו המקור של המילה העברית-"אות" ("סימן");
שם עצם - (אתותא): סימן ,נס, דגל, כרזה.
בערבית: אתא(أتى-ʾaṯā) הפירוש:להגיע, בגעז פירוש המילה  אתוואה-(ʾätäwä): ללכת הביתה.

היסטוריה

קריית אתא הוקמה בשנת 1925, על ידי חברת "עבודת ישראל", כמושבה בשם "כפר עטא" - על שמו של כפר האריסים הערבי "כופרתא", שאדמותיו נקנו מן האפנדי, בעל הקרקעות הערבי.
במאורעות תרפ"ט נפגעה קשות על ידי פורעים ערבים וננטשה כמעט כליל. בשנת 1930 חזרו אליה התושבים וחידשו את היישוב במקום. בשנת 1934 הקימו במקום בית חרושת להכנת אריגים שנקרא "אתא" (ראשי תיבות של "אריגים תוצרת ארצנו"), ולכן שונה שם המושבה ל"כפר אתא". בשנת 1941 הוכרזה כפר אתא כמועצה מקומית.
בשנת 1935 הוקם בית "קפה מרגוע" כצריף ולאחר מכן נבנה המבנה כפי שעומד עד היום. המקום שימש כאולם אירועים, מסעדה ובית "קפה מרגוע" בקריית-אתא (שם היישוב שונה בהמשך, ר' להלן).
בזמן מלחמת העצמאות שימשה כבסיס היציאה של הכוחות הלוחמים ב"מבצע דקל". בשנות ה-50 הוקמו במקום שלוש מעברות בקרבת המועצה - מעברת כפר אתא, מעברת קריית נחום ומעברת שפרעם (נקראה גם מעברת גילעם). מעברת שפרעם סופחה ב-1958 לשטח היישוב כפר אתא.
בדצמבר 1949 נחנך במבואותיה הצפוניים של הקריה המרכז ללימודי משטרה שבו התקיימו קורסי הכשרה שונים של משטרת ישראל. באוקטובר 2014 הסתיים קורס הקצינים האחרון במתקן בקריית אתא והכשרת הקורסים הבאים עברה אל המכללה הלאומית לשוטרים בבית שמש. בינואר 2015 נסגר המרכז והועבר לבית שמש.
בשנת 1965 הוחלט על איחודה עם המועצה המקומית קריית בנימין הסמוכה והיישוב המאוחד נקרא "קריית אתא".
בשנת 1969 הוכרזה קריית אתא כעיר.
בשנת 1985 נסגר בית החרושת את"א חברה לטקסטיל.
בשנת 1995 הוחל בבניית השכונות גבעת טל וגבעת רם. בשנת 2006 במהלך מלחמת לבנון השנייה נחתו בעיר מספר רקטות, שגרמו לשני הרוגים ופגיעה ברכוש.

חינוך

בעיר בית ספר תיכון ממלכתי אחד (תיכון רוגוזין) ושניים ממלכתיים-דתיים (אולפנית שח"ם לבנות והישיבה תיכונית למדעים ואומנויות לבנים), שתי חטיבות ביניים ממלכתיות (רוגוזין א', ב'), שתי חטיבות ביניים דתיות (אולפנית שח"ם וישיבה תיכונית), עשרה בתי ספר יסודיים ממלכתיים וממלכתיים-דתיים (יבנ"ה, נעם, גיבורי עציון, גבעת-טל, גבעת-רם, בית הספר ע"ש א"ד גורדון, הצבי ישראל, ירושלים, פינסקר ושפרינצק), שני בתי ספר יסודיים מזרם החינוך העצמאי (תלמוד תורה ובית יעקב), ובית ספר לחינוך מיוחד (תמיר). בתחילת שנת הלימודים תשע"א נפתח בית הספר היסודי גבעת רם, שנבנה בסמוך לבית הספר גבעת טל עקב הגידול המשמעותי באוכלוסיית שתי השכונות; בית הספר גבעת רם-הוא "בית ספר ירוק" ונבנה בשיטות שחוסכות חשמל ואנרגיה והוא מהראשונים מסוגו בישראל. בשתי חטיבות הביניים רוגוזין ובתיכון פועלת תוכנית מופת. בנוסף עובדים בתי הספר הנ"ל בשיתוף עם הארגון קדימה מדע ועם תוכנית עתידים.
אחוז הזכאים לבגרות בעיר בשנת הלימודים התשע"ד עמד על 68.35%, ירידה של כ-5% ביחס לשנה שקדמה לה.
ליד חטיבת רוגוזין א' נפתח היכל הספורט החדש של קריית אתא, המשמש למשחקי כדורעף, כדורסל, ושיעורי ספורט של בית הספר.

בריאות

בעיר יש חמישה סניפים של שירותי בריאות כללית (עוזיאל, רם-טל, בן-עמי, לב-הקריה וקרית בנימין) וכן סניפים של מכבי, לאומית ומאוחדת.

אוכלוסייה

קריית אתא היא העיר הגדולה ביותר מבין הקריות. 
לפי נתוני הלשכה המרכזית לסטטיסטיקה (הלמ"ס) נכון לסוף 2018, מתגוררים בקריית אתא 58,267 תושבים (מקום 29 בדירוג רשויות מקומיות בישראל). האוכלוסייה גדלה בקצב גידול שנתי של ‎1.3%‏.   לפי נתוני הלמ"ס נכון לסוף 2017, לקריית אתא דירוג של 6 מתוך 10, במדד חברתי-כלכלי - אשכול לשנת 2015. אחוז הזכאים לתעודת בגרות מבין תלמידי כיתות י"ב בשנת ה'תשע"ז (2016-‏2017) היה 76.6%. השכר החודשי הממוצע של שכיר במשך שנת סוף 2016 היה 8,446 ש"ח (ממוצע ארצי: 8,913 ש"ח).
להלן גרף התפתחות האוכלוסייה ביישוב:

כלכלה

בקריית אתא פועלים 241 מפעלים. ביניהם, דשנים, תמ"י, שלדות, מאפיית דוידוביץ, פרמט וליבר.
ב-6 בספטמבר 2011 נחנך בקריה קניון מקבוצת קניוני עזריאלי וממולו בניין משרדים של החברה. הקניון נבנה על השטח שבו עמד בעבר מפעל טמבור.
במרץ 2014 נפתח הסניף השלישי של איקאה בישראל, ליד מתחם של ביג מרכזי קניות הפועל בצומת מאז 1988. סניף איקאה זה, בשונה מקודמיו, אינו עומד בפני עצמו אלא מהווה חלק מקניון "שער הצפון", השייך לקבוצת אריסון.

תחבורה

קריית אתא מחוברת בכביש 781 לקריית ביאליק, בכביש 780 לצומת זבולון וממנה לכביש 70. למחלף גלעם וממנו לכביש 79 וכן כביש לקיבוצי גוש זבולון. בספטמבר 2012 נחנך בסמוך לעיר כביש עוקף קריות שמקצר באופן משמעותי את הנסיעה מהעיר לחיפה ולכיוון הקריות האחרות, עכו ונהריה. ונעשו עבודות שיפוץ במחלף סומך. כמו כן, מבצעת החברה הלאומית לדרכים את בנייתו של מחלפון טל שיאפשר כניסה לשכונה גבעת טל בעיר מכביש 79.
את הקריה משרתים אוטובוסי אגד ונסיעות ותיירות נצרת למרכזית המפרץ, שפרעם ולקריות וכן מוניות שירות לשפרעם ולחיפה. בעיר עובר גם מסלול קו 2 של מטרונית המגיע לשכונת בת גלים בחיפה, סמוך לתחנת רכבת בת גלים ולבית חולים רמב"ם.

מתחם גלעם

מתחם גלעם הוא אזור הנמצא בקצה הצפון-מזרחי של תחומי העיר. המתחם נמצא בסמוך ל-3 מחלפים מרכזיים: מחלף סומך, מחלף גלעם ומחלף אבליים. על פי התוכנית במתחם, שגודלו 2000 דונם, יבנו בעתיד בית חולים אזורי, אוניברסיטה, משרדי ממשלה, מתקני ספורט ותעשייה נקייה. התוכנית המקורית הוגשה לאישור בנובמבר 1998. האישור הראשוני להקמת בית החולים ניתן על ידי משרד הבריאות כבר בשנת 2000. בדצמבר 2013 אושרה תוכנית המתאר המחוזית. באוקטובר 2014 הציג משרד הבריאות תוכנית להוספת מיטות אשפוז ברחבי הארץ, במסגרתה הוצג בית החולים שאמור להיבנות על בסיס בית החולים "בני ציון" שיועבר מחיפה.

רבני העיר

הרב בנימין מנדלזון כיהן כרבה של כפר אתא משנת תרצ"ד (1934) עד לעזיבתו בשנת תשי"ב (1952) שבה עבר לכהן כרבה של קוממיות.
הרב יהודה לייב גפן כיהן ברבנות כפר אתא משנת תשי"ב עד לפטירתו בשנת תשי"ז.
הרב שמואל שולזינגר, חתנו של הרב גפן, כיהן כרבה הראשי האשכנזי של קריית אתא, משנת תשי"ז (1957) עד למותו בשנת תשס"ד (2004). לאחר מותו לא מונה רב ראשי לעיר במשך מספר שנים. בשנת תשע"א נבחרו הרב חיים שלמה דיסקין כרבה הראשי האשכנזי של העיר והרב אליהו גד מימון, בנו של הרב הספרדי הקודם, הרב משה מימון, כרבה הראשי הספרדי של העיר.

כדורעף

בעיר פועלות 2 קבוצות כדורעף המשחקות בליגות השונות בשם "הפועל עירוני קריית אתא". קבוצת הנשים משחקת בליגת העל בכדורעף לנשים. הקבוצה דומיננטית מאד בליגה מאז ראשית שנות ה-2000 וזכתה ב-11 אליפויות ו-10 גביעי המדינה, 7 פעמים זכתה הקבוצה בדאבל.
קבוצת הגברים זכתה בעבר ב-5 אליפויות ו-4 גביעי המדינה, פעמיים זכתה הקבוצה בדאבל. בסיום עונת 2014 פורקה קבוצת הגברים עקב בעיות כלכליות.